b'\n_START_ARTICLE_\nAmirandared\xc5\xbeaniani\n_START_PARAGRAPH_\nAmirandared\xc5\xbeaniani (georg. \xe1\x83\x90\xe1\x83\x9b\xe1\x83\x98\xe1\x83\xa0\xe1\x83\x90\xe1\x83\x9c\xe1\x83\x93\xe1\x83\x90\xe1\x83\xa0\xe1\x83\x94\xe1\x83\xaf\xe1\x83\x90\xe1\x83\x9c\xe1\x83\x98\xe1\x83\x90\xe1\x83\x9c\xe1\x83\x98) on keskiaikainen georgialainen romanssi, joka kirjoitettiin todenn\xc3\xa4k\xc3\xb6isesti 1100-luvun alussa tai puoliv\xc3\xa4liss\xc3\xa4. Se oli yksi niist\xc3\xa4 teoksista, joiden kirjoittaminen merkitsi uuden ja omaper\xc3\xa4isen maallisen kirjallisuuden synty\xc3\xa4 patristiikan vuosisatoja kest\xc3\xa4neen valtakauden j\xc3\xa4lkeen. Amirandared\xc5\xbeaniani on proosateos, joka kertoo taistelevista ritareista kahdessatoista osassa. Sen kirjoittajana on pidetty Mose Khonelia (georg. \xe1\x83\x9b\xe1\x83\x9d\xe1\x83\xa1\xe1\x83\x94 \xe1\x83\xae\xe1\x83\x9d\xe1\x83\x9c\xe1\x83\x94\xe1\x83\x9a\xe1\x83\x98, "Mooses Khonilainen"): teoksen laatiminen lasketaan h\xc3\xa4nen ansiokseen Georgian kirjallisuuden merkitt\xc3\xa4vimm\xc3\xa4n klassikon Pantterintaljaisen epilogissa. \xc5\xa0ota Rustavelin kirjoittamaa eeppist\xc3\xa4 runoa lukuun ottamatta h\xc3\xa4nt\xc3\xa4 ei tunneta muualta. Perinteen mukaan Mose oli kotoisin Khonin kaupungista L\xc3\xa4nsi-Georgiassa ja h\xc3\xa4n palveli Rustavelin tavoin Georgian "kultakaudella" hallinneen kuningatar Tamarin hovissa (hallitsi 1184\xe2\x80\x931213)._NEWLINE_Amirandared\xc5\xbeanianin julkaisi ensimm\xc3\xa4isen kerran itseoppinut georgialainen kirjallisuuskriitikko ja bibliofiili Zakaria T\xc5\xa1it\xc5\xa1inadze vuonna 1896. 1900-luvulla teoksesta otettiin useita painoksia. Englanninkieliselle maailmalle eepoksen teki tunnetuksi ensimm\xc3\xa4isen\xc3\xa4 Robert Horne Stevenson k\xc3\xa4\xc3\xa4nn\xc3\xb6ksell\xc3\xa4\xc3\xa4n vuonna 1958. Sit\xc3\xa4 seurasi Bidzina Abuladzen k\xc3\xa4\xc3\xa4nn\xc3\xb6s ven\xc3\xa4j\xc3\xa4ksi vuonna 1965.\n_START_SECTION_\nAlkuper\xc3\xa4 ja konteksti\n_START_PARAGRAPH_\nAmirandared\xc5\xbeaniani on vanhin s\xc3\xa4ilynyt omaper\xc3\xa4inen georgialainen romanssi, mutta sen juuret voidaan j\xc3\xa4ljitt\xc3\xa4\xc3\xa4 sek\xc3\xa4 georgialaiseen kansanperinteeseen ett\xc3\xa4 persialaisiin eepoksiin, joita georgialaiset kirjailijat ihailivat ja joita k\xc3\xa4\xc3\xa4nnettiin georgiaksi. Niist\xc3\xa4 ajallisesti l\xc3\xa4himp\xc3\xa4n\xc3\xa4 on Visramiani, persialaisen V\xc4\xabs ja R\xc4\x81m\xc4\xabnin vapaa k\xc3\xa4\xc3\xa4nn\xc3\xb6s georgiaksi. Mose Khonelin teos synnytti suuren m\xc3\xa4\xc3\xa4r\xc3\xa4n legendoja, jotka periytyiv\xc3\xa4t kylien tarinankertojien kautta. Kirjallinen perinne ja kansanperinne ovat kietoutuneet niin vahvasti toisiinsa, ett\xc3\xa4 jotkut johtavat asiantuntijat ovat ehdottaneet kertomuksen kansanomaisten, Amiranin legendoista periytyvien versioiden edelt\xc3\xa4neen kirjallista Amirandared\xc5\xbeaniania sen sijaan, ett\xc3\xa4 ne olisivat siit\xc3\xa4 per\xc3\xa4isin. Persian- ja arabiankielisten nimien k\xc3\xa4ytt\xc3\xb6 teoksessa ja Georgialle spesifisten viitteiden puuttuminen johtivat Marie-F\xc3\xa9licit\xc3\xa9 Brosset\'n ja Nikolai Marrin ehdottamaan hypoteesia, jonka mukaan Amirandared\xc5\xbeaniani olisi k\xc3\xa4\xc3\xa4nn\xc3\xb6s kadonneesta persialaisesta tekstist\xc3\xa4. Hypoteesi on kuitenkin nyky\xc3\xa4\xc3\xa4n todettu laajalti v\xc3\xa4\xc3\xa4r\xc3\xa4ksi. Persian eeppisen perinteen, erityisesti Ferdowsin Sh\xc4\x81hn\xc4\x81mehin, vaikutus n\xc3\xa4kyy silti teoksessa vahvasti._NEWLINE_Viiden kirjoittamistaan seuranneen vuosisadan aikana Amirandared\xc5\xbeaniani muutettiin useita kertoja my\xc3\xb6s runomuotoon, ja teos heijastuu lis\xc3\xa4ksi selke\xc3\xa4sti \xc5\xa0ota Rustavelin eepokseen. Silti Amirandared\xc5\xbeaniani on hengelt\xc3\xa4\xc3\xa4n jokseenkin erilainen kuin Visramiani tai Pantterintaljainen. Sen kerronta on v\xc3\xa4hemm\xc3\xa4n monimutkaista ja koristeltua, pikemminkin puhtaan yksinkertaista. Se on kertomus loputtomista taisteluista ja turnajaisista, ja siin\xc3\xa4 on vahvoja sadun piirteit\xc3\xa4, kuten lohik\xc3\xa4\xc3\xa4rmeit\xc3\xa4, pahoja henki\xc3\xa4, myyttisi\xc3\xa4 devi-hirvi\xc3\xb6it\xc3\xa4, kuparisia taikamiehi\xc3\xa4, ihmeellisi\xc3\xa4 eliksiirej\xc3\xa4 ja muita yliluonnollisia ilmi\xc3\xb6it\xc3\xa4._NEWLINE_Amirandared\xc5\xbeaniani koostuu kahdestatoista proosaosiosta tai "portista", joiden j\xc3\xa4rjestys on usein k\xc3\xa4\xc3\xa4nnetty 1600- ja 1700-lukujen k\xc3\xa4sikirjoituksissa. Teos sijoittuu it\xc3\xa4maa-teemaiseen fiktiiviseen maailmaan ja keskittyy seuraamaan Dared\xc5\xbeanin pojan Amiranin (Amiran Dared\xc5\xbeanisdze) sankarillisia tekoja ja seikkailuja, joista kerrotaan viidess\xc3\xa4 osassa. Muut osat on omistettu muille sankareille, eiv\xc3\xa4tk\xc3\xa4 ne liity vahvasti toisiinsa. Neuvostokriitikot yrittiv\xc3\xa4t n\xc3\xa4hd\xc3\xa4 Amirandared\xc5\xbeanianin Georgian feodaalisen yhteiskunnan peilin\xc3\xa4, mutta kansallisella tai uskonnollisella paatoksella ei ole kertomuksessa osaa. Se keskittyy pelottomuuden ja miesten v\xc3\xa4lisen solidaarisuuden ritari-ideaalien sek\xc3\xa4 el\xc3\xa4vien taistelukohtausten kuvaamiseen. Teoksen sankarit ovat tyypillisesti \xc3\xa4\xc3\xa4rimm\xc3\xa4isen voimakkaita, pelottomia, sotaisia, armollisia voitettuja vihollisiaan kohtaan, anteliaita ja ritarillisia. Rustavelin ylist\xc3\xa4m\xc3\xa4\xc3\xa4 hovirakkautta ei kertomuksessa kuitenkaan ole, eik\xc3\xa4 naisia kohtaan osoiteta juuri kiinnostusta. Amirandared\xc5\xbeanianin sankareille naisen rakkaus voitetaan miekan avulla, eik\xc3\xa4 se ole muuta kuin veruke suuremmille taisteluille.\n_START_SECTION_\nSynopsis\n_START_PARAGRAPH_\nKertomus alkaa johdatuksella, jossa intialaisten kuningas Abesalomia vaivaa mysteerinen, ritareita esitt\xc3\xa4v\xc3\xa4 muotokuva. Siin\xc3\xa4 on lyhyt viesti, jonka mukaan kyseiset miehet vapauttivat Merten kuninkaan tytt\xc3\xa4ren pahojen kad\xc5\xbei-velhojen vankeudesta. Abesalom etsii lopulta k\xc3\xa4siins\xc3\xa4 muotokuvan viimeisen eloonj\xc3\xa4\xc3\xa4neen ritarin, Savarsamidzen, josta tulee sen j\xc3\xa4lkeen yksi romanssin p\xc3\xa4\xc3\xa4kertojista. Maalaus osoittautuu esitt\xc3\xa4v\xc3\xa4n Dared\xc5\xbeanin poikaa Amirania ja h\xc3\xa4nen kumppaneitaan, ja se laajennetaan sarjaksi kertomuksia, jotka kerrotaan kuningas Abesalomille Amiranista ja h\xc3\xa4nen seuraajistaan Savarsamidzesta, Nosarista ja Badrista heid\xc3\xa4n v\xc3\xa4kivaltaisilla retkill\xc3\xa4\xc3\xa4n._NEWLINE_Amiranin kerrotaan tapaavan mustiin pukeutuneen ja itkev\xc3\xa4n muukalaisen. Muukalainen kertoo tarinan is\xc3\xa4nn\xc3\xa4st\xc3\xa4\xc3\xa4n ritari Badrista, Iamanin pojasta (Badri Iamanisdze), jonka hirvi\xc3\xb6 Baqbaq-devi sieppasi, kun h\xc3\xa4n oli palaamassa \xc3\xa4\xc3\xa4rimm\xc3\xa4isen vaaralliselta mutta onnistuneelta retkelt\xc3\xa4. Retken tarkoitus oli vapauttaa Merten kuninkaan tyt\xc3\xa4r ja menn\xc3\xa4 h\xc3\xa4nen kanssaan naimisiin. Toinen kyvyk\xc3\xa4s ritari Nosar Nosreli, jonka Merten kuningas l\xc3\xa4hetti vapauttamaan Badrin, kokee saman kohtalon. Amiran l\xc3\xa4htee palvelijansa Savarsamisdzen ja mustiin pukeutuneen miehen kanssa vapauttamaan vangittuja ritareita. Villien taisteluiden, hirvi\xc3\xb6iden ja muiden seikkailujen j\xc3\xa4lkeen Amiran vapauttaa Badrin ja Nosarin ja murhaa Baqbaq-devin. Voitokkaana Amiran l\xc3\xa4htee kamppailemaan turnajaisiin kuulua jemenil\xc3\xa4ist\xc3\xa4 arabisoturi Ambria vastaan. Ambri on saanut mainetta muun muassa voittamalla kolme turkkilaista j\xc3\xa4tti\xc3\xa4 ja vapauttamalla Arabian. Amiran l\xc3\xb6yt\xc3\xa4\xc3\xa4 Ambrin kuitenkin kuolleena. Sitten Amiran matkustaa Bagdadin emiiri Mumlin pyynn\xc3\xb6st\xc3\xa4 T\xc3\xa4htien maahan, jossa h\xc3\xa4n voittaa kaikki kuningas Aspanin seitsem\xc3\xa4n kauniin tytt\xc3\xa4ren k\xc3\xa4si\xc3\xa4 tavoittelevat ritarit ja tuo neidoista kolme Mumlin poikien vaimoiksi. Sen j\xc3\xa4lkeen Amiran l\xc3\xa4htee unen kehotuksesta Talismanien maahan ja menee naimisiin paikallisen kaunottaren Khvare\xc5\xa1anin kanssa ylitetty\xc3\xa4\xc3\xa4n matkallaan lukuisia esteit\xc3\xa4. Seuraavaksi kerrotaan kuuluisasta soturista Sepedavlesta, Darispanin pojasta (Sepedavle Darispanisdze), jonka uroty\xc3\xb6t saavat Amiranin haastamaan h\xc3\xa4net kaksintaisteluun. Se ei kuitenkaan p\xc3\xa4\xc3\xa4ty kummankaan voittoon, ja miehist\xc3\xa4 tulee yst\xc3\xa4vi\xc3\xa4. He muuttavat yhdess\xc3\xa4 Ghazniin, jossa he surmaavat viisi paikallista j\xc3\xa4ttil\xc3\xa4ist\xc3\xa4 ja joukkomurhaavat kaupungin koko v\xc3\xa4est\xc3\xb6n kostaen jalon ritari Mzet\xc5\xa1abukin ("auringonkaltainen nuori") petollisen murhan. Viimeisess\xc3\xa4 osassa Amiran pelastaa Balkhin demonilta, joka tuhoaa kaupunkia, menee naimisiin paikallisen kuninkaan tytt\xc3\xa4ren kanssa ja palaa kotiinsa mukanaan mainetta ja kunniaa.'